Maatietopalvelu

Kyselyvastaus

**Asiakirjan tunnus:** KT1052

**Päivämäärä**: 14.3.2025

**Julkisuus:** Julkinen

**Somalia / Hiiraanin maakunnassa sijaitsevan Bulo Burton piirikunnan ja sinne vievän matkareitin turvallisuustilanteen kehitys kesäkuun 2024 lopun ja helmikuun 2025 lopun välisenä aikana.**

**Somalia / Development of the security situation in the district of Bulo Burto district in Hiiraan region, and on the travel route leading to it, between the end of June 2024 and the end of February 2025.**

Kysymykset

1. Miten Hiiraanin maakunnan Bulo Burton piirikunnan turvallisuustilanne on kehittynyt kesäkuusta 2024 eteenpäin (sisältäen myös tammi - helmikuun 2025)?

2. Onko löydettävissä tietoja turvallisuustilanteen muutoksista (kesäkuun 2024 jälkeen) matkareitillä, joka kulkee Mogadishusta pohjoiseen Middle Shabellen maakunnan Balcadin ja Jowharin kaupunkien ja sen jälkeen Hiiraanin maakunnan Jalalaqsin ja Bulo Burton kaupunkien läpi?

Questions

1. How has the security situation in Bulo Burto district in Hiiraan region developed since June 2024 (including January - February 2025)?

2. Is there any information about changes in the security situation (after June 2024) on the route leading north from Mogadishu through the towns of Balcad and Jowhar in Middle Shabelle region and then through the towns of Jalalaqsi and Bulo Burton in Hiiraan region?

# Miten Hiiraanin maakunnan Bulo Burton piirikunnan turvallisuustilanne on kehittynyt kesäkuusta 2024 eteenpäin (sisältäen myös tammi - helmikuun 2025)?

### Bulo Burton piirikunnan turvallisuustilanteen kehitys kesäkuun 2024 jälkeen

ACLED-konfliktitietokannan (Armed Conflict Location & Event Data Project) mukaan Hirshabellen osavaltioon kuuluvassa Hiiraanin maakunnassa raportoitiin vuoden 2024 aikana yhteensä 156 turvallisuusvälikohtausta.[[1]](#footnote-1) Turvallisuusvälikohtausten määrä[[2]](#footnote-2) maakunnassa oli neljään edeltävään vuoteen verrattuna toiseksi alhaisin.[[3]](#footnote-3) Vuoden 2025 tammi-helmikuun aikana maakunnassa raportoitiin yhteensä 75 turvallisuusvälikohtausta. Lukumäärässä on merkittävä nousu verrattuna vuoden 2024 kahteen ensimmäiseen kuukauteen, jolloin maakunnassa raportoitiin yhteensä 27 turvallisuusvälikohtausta.[[4]](#footnote-4)

|  |  |  |  |  |  |  |
| --- | --- | --- | --- | --- | --- | --- |
| **​**​**Turvallisuusvälikohtausten määrä Hiiraanin maakunnassa** | **​2020** | ​**2021** | **​2022** | ​**2023** | **2024** | **1-2/2025** |
| ​179 | 153 | 235 | ​216 | 156 | 75 |

*Turvallisuusvälikohtausten määrä Hiiraanin maakunnassa vuoden 2020 tammikuun ja 2025 helmikuun lopun välisenä aikana.[[5]](#footnote-5)*

Hiiraanin maakunta jakautuu kolmeen piirikuntaan, jotka ovat Jalalaqsi, Bulo Burto (Buloburde, Buulobarde) ja Belet Weyne (Beledweyne). Maakunnan hallinnollinen pääkaupunki on Belet Weyne.[[6]](#footnote-6)

Nousu turvallisuusvälikohtausten määrässä Hiiraanin maakunnassa vuoden 2025 kahden ensimmäisen kuukauden aikana johtuu Bulo Burton piirikunnassa lisääntyneistä turvallisuusvälikohtauksista. Vuonna 2024 raportoiduista välikohtauksista 39 % (61 turvallisuusvälikohtausta) esiintyi ACLED-konfliktitietokannan mukaan Bulo Burton piirikunnassa. Välikohtauksista lähes puolet (48 %) raportoitiin Belet Weynen piirikunnassa.[[7]](#footnote-7) Vuoden 2025 tammi-helmikuun aikana välikohtaukset ovat painottuneet Hiiraanin maakunnassa Belet Weynen sijasta Bulo Burton piirikunnan alueelle. Maakunnassa raportoiduista 75 turvallisuusvälikohtauksesta kolme neljäsosaa (75 %) esiintyi Bulo Burton piirikunnassa. Turvallisuusvälikohtauksia raportoitiin piirikunnassa kahden ensimmäisen kuukauden aikana yhteensä 56 (tammikuussa 33 ja helmikuussa 23 välikohtausta). Vuoden 2024 kahden ensimmäisen kuukauden aikana Bulo Burton piirikunnassa raportoitiin yhteensä kymmenen turvallisuusvälikohtausta (tammikuussa 4 ja helmikuussa 6 välikohtausta), joten nousu välikohtausten lukumäärässä on merkittävä. Vastaavaa muutosta saman ajanjakson aikana ei ole raportoitu Belet Weynen ja Jalalaqsin piirikunnissa. Sekä Belet Weynessä (1-2/2024: 13 välikohtausta ja 1-2/2025: 15 välikohtausta) että Jalalaqsissa (1-2/2024: 4 ja 1-2/2025: 4 välikohtausta) piirikunnissa välikohtausten määrä on pysynyt lähes samalla tasolla.[[8]](#footnote-8)

ACLED-konfliktitietokannan mukaan Bulo Burton piirikunnassa on raportoitu viimeisten viiden vuoden aikana useista kymmenistä turvallisuusvälikohtauksista. Selvä poikkeus on kuitenkin vuosi 2021, jolloin välikohtauksia raportoitiin 36. Vuoden 2025 kahden ensimmäisen kuukauden aikana raportoitujen turvallisuusvälikohtausten lukumäärän perusteella on todennäköistä, että välikohtausten kokonaismäärä nousee vuoden 2025 aikana edeltäviä vuosia korkeammaksi.[[9]](#footnote-9)

|  |  |  |  |  |  |  |
| --- | --- | --- | --- | --- | --- | --- |
| **​**​**Turvallisuusvälikohtausten määrä Bulo Burton piirikunnassa** | **​2020** | ​**2021** | **​2022** | ​**2023** | **2024** | **1-2/2025** |
| ​60 | 36 | 73 | ​79 | 61 | 56 |

*Turvallisuusvälikohtausten määrä Bulo Burton piirikunnassa vuoden 2020 tammikuun ja 2025 helmikuun lopun välisenä aikana.[[10]](#footnote-10)*

ACLED-konfliktitietokannan mukaan alkuvuoden 2025 kaltainen piikki turvallisuusvälikohtausten lukumäärässä Bulo Burton piirikunnassa esiintyi syyskuussa 2022, jolloin alueella raportoitiin 32 turvallisuusvälikohtausta. Korkea kuukausittainen välikohtausten lukumäärä jäi tuolloin yksittäiseksi, sillä välikohtausten lukumäärä putosi seuraavan kahden kuukauden aikana yli kolmanneksella syyskuuhun verrattuna.[[11]](#footnote-11) Välikohtausten lukumäärän nousun taustalla oli Somalian hallituksen elokuussa 2022 julistama totaalinen sota al-Shabaabia vastaan ja siihen liittyvät kiihtyneet sotilasoperaatiot Hiiraanin maakunnan alueella.[[12]](#footnote-12)

Myös tammi-helmikuun 2025 aikana raportoitujen turvallisuusvälikohtausten lukumäärän kasvun taustalla on etenkin Somalian hallintoa tukevien joukkojen kiihtyneet sotilasoperaatiot al-Shabaabia vastaan Bulo Burton piirikunnan alueella.[[13]](#footnote-13) Vuoden 2024 aikana Somalian armeija, sitä tukevat ulkomaiset joukot sekä paikalliset klaanimilitiat toteuttivat yhteensä 32 erilaista hyökkäystä, ilmaiskua tai yhteenottoa al-Shabaabia vastaan Hiiraanin maakunnan alueella. Niistä 23 raportoitiin Bulo Burton piirikunnan alueella. Al-Shabaabin vastaisten operaatioiden osuus kaikista Bulo Burton piirikunnan alueella raportoiduista turvallisuusvälikohtauksista oli vuoden 2024 aikana yli kolmannes (38 %)[[14]](#footnote-14). Pelkästään vuoden 2025 kahden ensimmäisen kuukauden aikana al-Shabaabia vastustavat aseelliset joukot ovat toteuttaneet yhteensä 39 erilaista järjestön vastaista operaatiota ja hyökkäystä Hiiraanin maakunnan alueella, joista kahta lukuun ottamatta kaikki Bulo Burton piirikunnassa. Al-Shabaabin vastaisten operaatioiden suhteellinen osuus kaikista piirikunnan alueella raportoiduista turvallisuusvälikohtauksista nousi kahteen kolmasosaan (66 %).[[15]](#footnote-15)

Myös al-Shabaabin raportoidaan kiihdyttäneen erilaisia hyökkäyksiä sitä vastustavia aseellisia joukkoja vastaan Bulo Burton piirikunnassa vuoden 2025 tammi-helmikuun aikana.[[16]](#footnote-16) Vaikka Somalian hallintoa tukevat turvallisuusjoukot kontrolloivat Bulo Burton kaupunkia[[17]](#footnote-17), kykenee al-Shabaab edelleen operoimaan sen lähialueilla.[[18]](#footnote-18) Järjestö myös kontrolloi alueita sen välittömässä läheisyydessä.[[19]](#footnote-19)

Valtaosa kesäkuun 2024 jälkeen Bulo Burton piirikunnassa raportoiduista välikohtauksista on ollut al-Shabaabin ja sitä vastustavien aseellisten joukkojen keskinäisiä yhteenottoja, taisteluita sekä räjähde- ja ilmaiskuja. Al-Shabaab on tehnyt sissi-iskuja, väijytyshyökkäyksiä sekä erilaisia räjähdeiskuja sitä vastustavien aseellisten joukkojen tukikohtia, autosaattueita, partioita, tarkastuspisteitä ja taistelijoita vastaan. Järjestö on lisäksi tulittanut sitä vastustavien joukkojen asemia ja tukikohtia kranaateilla. Järjestön on raportoitu saaneen helmikuussa 2025 haltuunsa Ceel Saleebanin, Aboreyn sekä Ceel-Cali-Axmedin kylät.[[20]](#footnote-20)

Järjestöä vastustava Somalian armeija sekä sitä tukevat paikalliset klaanimilitiat sekä ulkomaiset aseelliset joukot ovat puolestaan tehneet kesäkuun 2024 jälkeen Bulo Burton piirikunnassa erilaisia sotilasoperaatioita järjestön piilopaikkoja, asemia sekä tarkastuspisteitä vastaan. Lisäksi al-Shabaabia vastustavat joukot ovat tulittaneet järjestön asemia kranaateilla ja tehneet niitä vastaan ainakin neljä ilmaiskua. ACLEDin mukaan ilmaiskuista kaksi toteutettiin Beer Yabualin paikkakunnalla, yksi Bulo Burton kaupungin läheisyydessä ja yksi Jicibowin kylässä. Kaikki iskut tehtiin vuoden 2025 aikana. Niiden aiheuttamista henkilövahingoista ei ole tietoa.[[21]](#footnote-21)

Sotilasoperaatioiden seurauksena Somalian hallintoa tukevat joukot ovat edenneet kesäkuun 2024 jälkeen ja etenkin vuoden 2025 alkupuolella Bulo Burton alueella. Joukot ottivat ACLED-konfliktitietokannan mukaan haltuunsa ainakin Bulo Burton kaupungin ympäristössä sijaitsevat Buur Weynen, Tayeg-Barkoyn, Ilimeyn, Helo-Banaanin, Gadanin, Dirqisin, Bur-Abooton, Bardhabaqon, Cadow Gureeyn, Eega-Galmayn, Hila Weynen, Tibiyen, Bucaleyn, Mitarkan, Ceel Saleebanin, Sithintan, Dhagaxyaalen, Wareer Tiren, Kali Gubadlen sekä Jidcilaanlen kylät.[[22]](#footnote-22)

Tarkasteltavana olevan ajanjaksona (1.7.2024-28.2.2025) Bulo Burtion piirikunnan alueella on raportoitu kahdesta turvallisuusjoukkojen keskinäisestä yhteenotosta Bulo Burton kaupungissa. Välikohtausten syyt eivät ole tiedossa.[[23]](#footnote-23)

Bulo Burton piirikunnassa ei raportoitu 1.7.2024 ja 28.2.2025 välisenä aikana ainuttakaan turvallisuusvälikohtausta, jotka ACLED luokittelee kategoriaan väkivalta siviileitä vastaan.[[24]](#footnote-24) Kesäkuun 2024 jälkeen Bulo Burtossa toteutetuista turvallisuusvälikohtauksista kolme kohdistui siviilikohteisiin.[[25]](#footnote-25) ACLED-konfliktitietokannan mukaan niistä kaikista oli vastuussa oletettavasti al-Shabaab. Iskut olivat räjähdeiskuja ja ne kaikki toteutettiin vuoden 2024 toisella puoliskolla: Elokuussa ja marraskuussa Bulo Burtossa raportoitiin teekuppiloita vastaan tehdyistä kahdesta räjähdeiskusta ja niiden tekijäksi epäillään iskun toteutustavan perusteella al-Shabaabia. Lisäksi järjestö teki lokakuussa käsikranaatti-iskun Bulo Burtossa vapaalla olevan sotilaan kotiin. Vuoden 2025 kahden ensimmäisen kuukauden aikana Bulo Burton piirikunnassa ei raportoitu siviileihin kohdistuneita turvallisuusvälikohtauksia.[[26]](#footnote-26)

### Siviiliuhrien määrä

Al-Shabaabin ja turvallisuusjoukkojen keskinäisen taistelun intensiteetin noususta maakunnan ja Bulo Burton piirikunnan alueella tammi-helmikuun 2025 aikana kertoo paitsi turvallisuusvälikohtausten lukumäärän kasvu, myös niissä aiheutuneiden henkilövahinkojen määrä. ACLED-konfliktitietokannan mukaan vuoden 2024 toisen puoliskon aikana Hiiraanin maakunnassa raportoiduissa turvallisuusvälikohtauksissa sai surmansa yhteensä 103 ihmistä. Kaikkiaan maakunnassa sai vuoden 2024 aikana surmansa yhteensä 196 ihmistä. Bulo Burton piirikunnassa vuoden 2024 toisen puoliskon aikana raportoiduissa välikohtauksissa sai surmansa yhteensä 50 ihmistä. Kaikkiaan vuoden 2024 aikana piirikunnassa sai surmansa yhteensä 103 ihmistä.[[27]](#footnote-27)

Vuoden 2025 kahden ensimmäisen kuukauden aikana surmansa saaneiden lukumäärä Hiiraanin maakunnassa oli 331. Surmansa saaneista valtaosan (321) raportoidaan saaneen surmansa Bulo Burton piirikunnassa esiintyneiden turvallisuusvälikohtausten seurauksena.[[28]](#footnote-28) Verisimpiä yksittäisiä taisteluita Bulo Burton piirikunnassa al-Shabaabin ja sitä vastustavien aseellisten joukkojen välillä tarkasteltavana ajanjaksona on käyty ACLED-konfliktitietokannan mukaan:

- 25.2.2025 Aboreyn kylässä, kun al-Shabaab hyökkäsi sitä vastustavien joukkojen tukikohtiin. Al-Shabaabin ilmoituksen mukaan taistelussa sai surmansa yli 50 sotilasta;

- 25.2.2025 Buurta Caddow Gureyn kylässä, kun al-Shabaab hyökkäsi sitä vastustavien joukkojen tukikohtiin. Hyökkäyksessä ja sitä seuranneissa vastahyökkäyksissä sai surmansa 70 taistelijaa;

- 7.2.2025 Jicibowin kylässä, kun al-Shabaabin vastaiset joukot hyökkäsivät järjestön piilopaikkoja vastaan. Taisteluissa sai surmansa ainakin 67 taistelijaa (30 al-Shabaabin taistelijaa ja 37 sotilasta);

- 30.1.2025 Beer Yabualin kylässä, kun al-Shabaabin vastaiset joukot hyökkäsivät järjestön asemia ja piilopaikkoja vastaan. Taistelussa sai surmansa yli 20 al-Shabaabin taistelijaa. Al-Shabaabin mukaan se surmasi 26 sotilasta.[[29]](#footnote-29)

Bulo Burton piirikunnassa kesäkuun 2024 jälkeen ja vuoden 2025 helmikuun lopun välisenä aikana surmansa saaneista valtaosa on ollut aseellisten joukkojen taistelijoita.[[30]](#footnote-30)

ACLED-konfliktitietokannan mukaan Bulo Burton piirikunnassa sai tarkasteltavana olevan ajanjakson aikana surmansa yhteensä kolme siviiliä.[[31]](#footnote-31) Heistä yksi sai surmansa elokuussa 2024 oletettavasti al-Shabaabin asettaman pommin räjähdettyä buloburtolaisessa teekuppilassa.[[32]](#footnote-32) Garowe Online -uutissivuston mukaan kyseisessä pommi-iskussa olisi saanut surmansa ainakin kolme siviiliä ja haavoittunut 13 muuta. Kyseisessä kuppilassa on käynyt asiakkaina turvallisuusjoukkojen sotilaita ja al-Shabaabia vastaan taistelevan Macawiisley-militian taistelijoita.[[33]](#footnote-33) Marraskuussa 2024 Moqokorin apulaiskomissaari sai surmansa Hawadle-klaanimilitian ja Hirshabellen poliisin keskinäisessä yhteenottossa Moqokorissa. Apulaiskomissaari oli johtamassa operaatiota, jonka tavoitteena oli purkaa alueella olevat laittomat tiesulut. ACLED-konfliktitietokannan mukaan kolmas siviili sai surmansa heinäkuussa 2024 Bulo Burton kaupungin karjatorilla sivullisena uhrina kahden sotilaan keskinäisen yhteenoton seurauksena.[[34]](#footnote-34)

Shabelle Media -uutissivuston mukaan siviilien on raportoitu jääneen taisteluiden jalkoihin ja aseellisten joukkojen ristituleen al-Shabaabia vastustavien joukkojen etenemisen myötä Bulo Burton alueella.[[35]](#footnote-35) Tarkempia tietoja niissä mahdollisesti aiheutuneista henkilövahingoista ei kuitenkaan ole saatavilla.

YK:n pakolaisjärjestö UNHCR:n[[36]](#footnote-36) mukaan Bulo Burton piirikunnassa joutui vuoden 2024 aikana jättämään kotinsa yhteensä 1 000 ihmistä. Heistä 700 joutui siirtymään konfliktin tai turvattomuuden seurauksena.[[37]](#footnote-37) Järjestön ylläpitämässä tietokannassa ei ole vielä päivitettyä tietoa piirikunnan sisäisistä siirtymistä vuoden 2025 kahdelta ensimmäiseltä kuukaudelta. YK:n humanitaaristen asioiden toimisto OCHA:n[[38]](#footnote-38) helmikuun alussa julkaiseman tiedon mukaan piirikunnassa 18 900 ihmistä on joutunut jättämään kotinsa konfliktin seurauksena.[[39]](#footnote-39)

Al-Shabaabin raportoidaan miinoittaneen tammikuun lopulla Beer Yabualin kylään johtavia maanteitä hidastaakseen sitä vastustavien joukkojen etenemistä. Kyseinen kylä sijaitsee n. 30 kilometriä Bulo Burton kaupungista pohjoiseen. Lisäksi järjestö tuhosi kyseisen kylän ainoan porakaivon.[[40]](#footnote-40)

# Onko löydettävissä tietoja turvallisuustilanteen muutoksista (kesäkuun 2024 jälkeen) matkareitillä, joka kulkee Mogadishusta pohjoiseen Middle Shabellen maakunnan Balcadin ja Jowharin kaupunkien ja sen jälkeen Hiiraanin maakunnan Jalalaqsin ja Bulo Burton kaupunkien läpi?

Pääkaupunki Mogadishusta Hiiraanin maakunnassa sijaitsevaan Bulo Burtoon johtava päätie kulkee Middle Shabellen (Balcadin ja Jowharin piirikunnat) maakunnan kautta. Hiiraanin maakunnassa päätie kulkee Jalalaqsin ja Bulo Burton kautta edelleen Belet Weyneen.[[41]](#footnote-41)

Euroopan turvapaikkaviraston helmikuussa 2023 julkaiseman raportin mukaan tilanne edellä mainitulla Mogadishun ja Belet Weynen välisellä maantieyhteydellä on huonontunut aiempiin vuosiin verrattuna. Raportin mukaan al-Shabaab on kohdistanut huomattavaa painetta hallituksen hallinnassa olevia aluekeskuksia ja maantieyhteyttä kohtaan. Raportin mukaan tuolloin meneillään olleet sotilasoperaatiot erityisesti Hiiraanin alueella olivat onnistuneet vähentämään al-Shabaabin vaikutusvaltaa erityisesti Shabelle-joen itäpuolella. Järjestön aseman ja sen asettaman uhan heikentymisen pysyvyys oli kuitenkin raportin mukaan epävarmaa.[[42]](#footnote-42)

Käytettävissä olevien tietojen perusteella turvattomuus tärkeimmillä huoltoreiteillä rajoittaa edelleen pääsyä monille alueille Somalian etelä- ja keskiosissa. Siviilien liikkuminen al-Shabaabin hallitsemilla alueilla osissa Hirshabellen, Jubamaan, Galmudugin ja Lounais-Somalian osavaltioita on lähes mahdotonta johtuen jatkuvista sotilasoperaatioista.[[43]](#footnote-43) Konfliktialueilla turvallisuusuhkaa lisäävät IED[[44]](#footnote-44)-räjähdeiskut sekä al-Shabaabin kostoiskut hallituksen kanssa yhteistyötä tekevää siviiliväestöä ja siviili-infrastruktuuria vastaan.[[45]](#footnote-45)

Al-Shabaabin raportoitiin kesällä 2024 lisänneen iskuja Balcadista Jowhariin kulkevalla maantiellä.[[46]](#footnote-46) Järjestö on edelleen läsnä ja toteuttaa erilaisia iskuja Mogadishun, Balcadin, Jowharin ja Bulo Burton paikkakuntien välisillä alueilla.[[47]](#footnote-47) Helmikuussa 2025 al-Shabaab hyökkäsi Mogadishusta Balcadiin matkalla ollutta sotilassaattuetta vastaan.[[48]](#footnote-48) Somali Guardian – uutissivuston maaliskuun 2025 alussa julkaisemien tietojen mukaan järjestö on onnistunut ottamaan haltuunsa Mogadishusta Balcadiin vievän maantien.[[49]](#footnote-49) Järjestö teki helmikuun lopulla mittavan hyökkäyksen myös Balccadin kaupunkia vastaan ja onnistui kukistamaan joitain kaupunkia vartioivia etuvartioasemia sekä mahdollisesti yhden kaupungissa sijaitsevan tukikohdan.[[50]](#footnote-50) Joidenkin lähteiden mukaan järjestö onnistui ottamaan koko kaupungin lyhytaikaisesti haltuunsa[[51]](#footnote-51) ja vapauttaneensa samassa yhteydessä vankeja.[[52]](#footnote-52) Turvallisuusjoukot ottivat kaupungin pian takaisin haltuunsa.[[53]](#footnote-53)

Horn Observer -uutissivuston helmikuussa 2025 julkaisemien tietojen mukaan al-Shabaabin raportoidaan lisänneen partiointia Jowharin ja Mogadishun välisellä maantiellä. Paikallisten siviilien mukaan järjestön taistelijoita on liikkunut runsaasti maantiellä. Järjestö on pakottanut tiellä liikkujat kulkemaan järjestön hallinnassa olevia kiertoteitä, joiden varrella se on kiristänyt korkeita maksuja. Turvallisuusuhan vuoksi Somalian hallinnon virkailijat on pakotettu turvautumaan lentoyhteyksiin kaupunkiin pääsemiseksi. Lentoyhteyksien käyttö ei kuitenkaan ole useimmille paikallisilla mahdollista.[[54]](#footnote-54)

Al-Shabaabon raportoitu vahvistaneen asemiaan ja vaikutustaan Jowharin kaupungin ympäristössä.[[55]](#footnote-55) Uutislähteiden mukaan järjestö on onnistunut helmikuun aikana tiivistämään saartorengasta kaupungin ympärillä ottamalla haltuunsa sen lähellä olevia tärkeimpiä kyliä ja maanteitä sekä estämällä vahvistusten ja huoltokuljetusten saapumisen kaupunkiin.[[56]](#footnote-56)

Epävakaus ja turvattomuus heikentävät humanitaaristen avustustyöntekijöiden mahdollisuuksia liikkua maateillä. Turvattomuutta lisäävät lisäksi al-Shabaabia vastustavien aseellisten joukkojen sotilasoperaatiot. Pääsy Somalian hallituksen ja sitä tukevien aseellisten joukkojen valvomille alueille on pääosin mahdollista, vaikka pääsyä rajoittaa edelleen jatkuva turvattomuus ja mm. IED-räjähdeiskut tärkeimpien huoltoreittien varrella.[[57]](#footnote-57)

Etelä- ja Keski-Somalian maanteiden varsilla sijaitsevat tarkastuspisteet rajoittavat maanteiden turvallista ja esteetöntä käyttöä. Monilla tarkastuspisteillä ohikulkijoilta edellytetään maksuja matkan jatkamiseksi. Kaikilla Etelä- ja Keski-Somalian keskeisillä maanteillä sijaitsevilla virallisilla tarkastuspisteillä raportoidaan edelleen erilaisia välikohtauksia. Mogadishusta Balcadin kautta Jowhariin kulkeva maantie on yksi niistä väylistä, joiden varrella välikohtauksia on raportoitu eniten. Maanteiden varsilla on lisäksi lukuisa määrä laittomia tarkastuspisteitä, joita ylläpitävät valtiolliset ja valtiosta riippumattomat aseelliset toimijat. Tarkastuspisteillä esiintyy yleisesti väärinkäytöksiä, kuten kiristystä ja erilaisia oikeudenloukkauksia.[[58]](#footnote-58)

Horn Observer -uutissivuston julkaiseman artikkelin mukaan al-Shabaabin asettamat tiesulut rajoittavat ja uhkaavat tiellä kulkijoita Mogadishusta Jowhariin kulkevalla maantiellä. Vaikka kaupunkien välillä on etäisyyttä vain 90 kilometriä, joutuvat hallituksen virkailijat, liikemiehet ja toimittajat matkustamaan välin lentäen al-Shabaabin aiheuttaman jatkuvan uhan vuoksi.[[59]](#footnote-59)

Tilanne on sama myös Bulo Burton ja Belet Weynen kaupunkien välillä. Etäisyys kaupunkien välillä on 121 kilometriä ja normaalisti sen kulkeminen bussilla kestää n. kaksi tuntia. Lokakuussa 2024 julkaistun artikkelin mukaan matka kyseisenä ajankohtana kestäisi turvattomuuden ja tarkastuspisteiden aiheuttaman uhan vuoksi kolme päivää. Al-Shabaabin aiheuttaman uhan vuoksi monet paikalliset joutuvatkin matkustamaan kaupungista toiseen lentäen Mogadishun kautta.[[60]](#footnote-60)

## Lähteet

ACLED (Armed Conflict Location & Event Data Project)

28.2.2025. *Data Export Tool* (turvallisuusvälikohtaukset Somaliassa aikavälillä 1.1.2023–28.2.2025). <https://acleddata.com/data-export-tool/> (käyty 6.3.2025).

5.1.2024. *Data Export Tool* (turvallisuusvälikohtaukset Somaliassa aikavälillä 1.1.2022- 31.12.2023)*.* <https://acleddata.com/data-export-tool/> (käyty 9.1.2024).

3.3.2023. *Context Assessment: Heightened Political Violence in Somalia.* <https://acleddata.com/2023/03/03/context-assessment-heightened-political-violence-in-somalia/> (käyty 6.3.2025).

7.1.2022. *Data Export Tool* (turvallisuusvälikohtaukset Somaliassa aikavälillä 1.1.2021 - 31.12.2021). <https://acleddata.com/data-export-tool/> (käyty 13.1.2022).

12.2.2021. *Data Export Tool* (turvallisuusvälikohtaukset Somaliassa aikavälillä 1.1.2020 - 31.12.2020). <https://acleddata.com/data-export-tool/> (käyty 22.2.2021).

Adaptation Fund 11.9.2024. *Proposal for Somalia*. *AFB/PPRC.34/21*. <https://www.adaptation-fund.org/wp-content/uploads/2024/09/3_AFB.PPRC_.34.21-Proposal-for-Somalia-1.pdf> (käyty 13.3.2025).

CIVIC (Center for Civilians in Conflict) 27.2.2024. *Addressing Civilian Harm: Examining SNA Actions in Somalia*. <https://civiliansinconflict.org/publications/policy/addressing-civilian-harm-examining-sna-actions-in-somalia/> (käyty 12.9.2024).

Critical Threats 27.2.2025. *Africa File, February 27, 2025: SAF Advances West Toward Darfur; M23 and DRC Reset as International Pressure Grows on Rwanda; ISSP Poses Clear Transnational Threat; al Shabaab Central Somalia Offensive*. <https://www.criticalthreats.org/analysis/africa-file-february-27-2025-saf-advances-west-toward-darfur-m23-and-drc-reset-as-pressure-grows-rwanda-issp-transnational-threat-al-shabaab-central-somalia-offensive> (käyty 12.3.2025).

EUAA (European Union Agency for Asylum) 2/2023. *Somalia: Security Situation.* <https://euaa.europa.eu/publications/somalia-security-situation-february-2023> (käyty 24.2.2025).

Garowe Online 1.9.2024. *Somalia Teashop Blast Kills Three, Injures Thirteen*. <https://www.garoweonline.com/en/news/somalia/somalia-teashop-blast-kills-three-injures-thirteen> (käyty 12.3.2025).

Global Protection Gluster 7/2024.*Global Protection Update.* <https://globalprotectioncluster.org/sites/default/files/2024-08/global_protection_update_july_2024_final.pdf> (käyty 13.3.2025).

Hiiraan Online

7.2.2025. *Several al-Shabaab militants killed in fighting in Hiiraan region*. <https://www.hiiraan.com/news4/2025/Feb/200155/several_al_shabaab_militants_killed_in_fighting_in_hiiraan_region.aspx?utm_source=hiiraan&utm_medium=SomaliNewsUpdateFront> (käyty 7.2.2025).

31.1.2025. *Somali forces, Ma’awisley militia push al-Shabaab back in Hiiraan offensive*. <https://www.hiiraan.com/news4/2025/Jan/200042/somali_forces_ma_awisley_militia_push_al_shabaab_back_in_hiiraan_offensive.aspx> (käyty 6.3.2025).

26.1.2025. *Somali government launches largest offensive against al-Shabaab in Hiiraan*. <https://www.hiiraan.com/news4/2025/Jan/199972/somali_government_launches_largest_offensive_against_al_shabaab_in_hiiraan.aspx> (käyty 6.3.2025).

Horn Observer

21.2.2025. *Al-Shabaab Launches Terror Attacks, Seizes Military Trucks in Middle Shabelle*. <https://hornobserver.com/articles/3204/Al-Shabaab-Launches-Terror-Attacks-Seizes-Military-Trucks-in-Middle-Shabelle> (käyty 13.3.2025).

6.10.2024. *Eight Years of Hirshabelle: Celebrations Amid Stagnation in Security, Reconciliation, and Humanitarian Crisis*. <https://hornobserver.com/articles/2992/Eight-Years-of-Hirshabelle-Celebrations-Amid-Stagnation-in-Security-Reconciliation-and-Humanitarian-Crisis> (käyty 13.3.2025).

ICG (International Crisis Group) 21.3.2023. *Sustaining Gains in Somalia's Offensive against Al-Shabaab.* <https://www.crisisgroup.org/africa/horn-africa/somalia/b187-sustaining-gains-somalias-offensive-against-al-shabaab> (käyty 10.3.2025).

Logistics Cluster 28.4.2020. Somalia General Logistics Planning Map - April 2020. Saatavilla Reliefweb-tietokannassa: <https://reliefweb.int/sites/reliefweb.int/files/resources/som_glpm_a2p_20200428.pdf> (käyty 25.2.2025).

Mustaqbal Media

23.1.2025. *Somali Government to Resume Anti-Al-Shabaab Operations in Hiiraan*. <https://mustaqbalmedia.net/en/somali-government-to-resume-anti-al-shabaab-operations-in-hiiraan/> (käyty 24.1.2025).

\*22.7.2024. *Hir-Shabelle Plans Major Offensive Against Al-Shabaab in Hiran Region*. <https://mustaqbalmedia.net/en/hir-shabelle-plans-major-offensive-against-al-shabaab-in-hiran-region/> (käyty 6.3.2025).

Majid, Nisar; Abdirahman, Khalif; Adan, Guhad 29.1.2025. *Checkpoints, Ma’awisley and the Political Entrepreneur.* Peace and Conflict Resolution Evidence Platform (PeaceRep). <https://peacerep.org/publication/checkpoints-maawisley-and-the-political-entrepreneur/> (käyty 6.3.2025).

PolGeoNow (Political Geography Now) 30.7.2024. Preview of 2024 Somalia Control Map. <https://controlmaps.polgeonow.com/2024/07/preview-of-2024-somalia-control-map/> [edellyttää kirjautumista] (käyty 12.3.2025).

Shabelle Media

31.1.2025. *Heavy Clashes Reported in Hiran Region Between Somali Forces and Al-Shabaab*. <https://shabellemedia.com/heavy-clashes-reported-in-hiran-region-between-somali-forces-and-al-shabaab/> (käyty 2.2.2025).

26.1.2025. *Somali Government Launches Military Campaign Against Al-Shabaab*. <https://shabellemedia.com/somali-government-launches-military-campaign-against-al-shabaab/> (käyty 2.2.2025).

Somali Digest 1.3.2025. *Al-Shabab Seizes Biyo Adde, Destroy SNA Base, and Ambush Convoy*. <https://thesomalidigest.com/al-shabab-seizes-biyo-adde-destroy-sna-base-and-ambush-convoy/> (käyty 13.3.2025).

Somali Dispatch 28.2.2025. *Al Shabab militants target Bal’ ad and releases several prisoners*. <https://www.somalidispatch.com/latest-news/al-shabab-militants-target-bal-ad-and-releases-several-prisoners/> (käyty 13.3.2025).

Somali Guardian

2.3.2025. *Three-year govt offensive in tatters as militants regroup in central Somalia*. <https://somaliguardian.com/news/somalia-news/three-year-govt-offensive-in-tatters-as-militants-regroup-in-central-somalia/> (käyty 7.3.2025).

1.3.2025. *Somalia: Al-Shabaab militants encircle Hirshabelle state capital – Shabelle TV*. <https://somaliguardian.com/news/somalia-news/somalia-al-shabaab-militants-encircle-hirshabelle-state-capital-shabelle-tv/> (käyty 13.3.2025).

27.2.2025. *Al-Shabaab militants briefly capture Bal’ad town near Somalia’s capital*. <https://somaliguardian.com/news/somalia-news/al-shabaab-militants-briefly-capture-balad-town-near-somalias-capital/> (käyty 13.3.2025).

Somali Magazine 1.2.2025. *Somali Forces and Ma’awisley Militia Push Back Al-Shabaab in Hiiraan Region Offensive*. <https://somalimagazine.so/somali-forces-and-maawisley-militia-push-back-al-shabaab-in-hiiraan-region-offensive/> (käyty 6.3.2025).

UNHCR / PRMN (United Nations High Commissioner for Refugees / Protection and Return Monitoring Network) 2024. *Somalia. Internal Displacement* [interaktiivinen kartta]. <https://data2.unhcr.org/en/dataviz/1> (käyty 13.3.2025).

UN OCHA (United Nations Office for the Coordination of Humanitarian Affairs)

6.2.2025. *Somalia: Bula Burto District Conflict Displacement*. <https://www.unocha.org/publications/map/somalia/somalia-bula-burto-district-conflict-displacement-06-february-2025> (käyty 13.3.2025).

31.7.2017. Somalia Administrative Map. Saatavilla Reliefweb-tietokannassa: <https://reliefweb.int/map/somalia/somalia-administrative-map-31072017> (käyty 24.2.2025).

USDOS (United States Department of State)

22.4.2024*. 2023* *Country Reports on Human Rights Practices: Somalia.* <https://www.state.gov/reports/2023-country-reports-on-human-rights-practices/somalia> (käyty 31.7.2024).

20.3.2023. *2022* Country Reports on Human Rights Practices: Somalia. <https://www.state.gov/reports/2022-country-reports-on-human-rights-practices/somalia/> (käyty 31.7.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Luku sisältää seuraavat ACLED-konfliktitietokannan kategoriat: taistelut, väkivalta siviileitä vastaan ja räjähde-/etäiskut. (ACLED 28.2.2025.) [↑](#footnote-ref-1)
2. On kuitenkin syytä huomioida, että Somaliasta on vaikeaa saada luotettavaa tietoa maassa esiintyneistä turvallisuusvälikohtauksista ja niissä aiheutuneista henkilövahingoista. Esimerkiksi klaanikonflikteihin liittyvät turvallisuusvälikohtaukset eivät aina saa mediahuomiota ja saattavat siten olla aliraportoituja Somaliassa. (EUAA 2/2023, s. 12 sekä s. 65, alaviite 467.) [↑](#footnote-ref-2)
3. ACLED 28.2.2025; ACLED 5.1.2024; ACLED 7.1.2022; ACLED 12.2.2021. [↑](#footnote-ref-3)
4. ACLED 5.1.2024. [↑](#footnote-ref-4)
5. ACLED 28.2.2025, ACLED 5.1.2024, ACLED 7.1.2022; ACLED 12.2.2021. [↑](#footnote-ref-5)
6. EUAA 2/2023, s. 120; UN OCHA 31.7.2017. [↑](#footnote-ref-6)
7. Niistä 32 raportoitiin vuoden ensimmäisen puoliskon aikana ja 29 toisen puoliskon aikana. Vuoden 2024 neljän viimeisen kuukauden aikana raportoitiin yhteensä 10 turvallisuusvälikohtausta. (ACLED 28.2.2025.) [↑](#footnote-ref-7)
8. ACLED 28.2.2025. [↑](#footnote-ref-8)
9. ACLED 28.2.2025; ACLED 5.1.2024; ACLED 7.1.2022; ACLED 12.2.2021. [↑](#footnote-ref-9)
10. ACLED 28.2.2025, ACLED 5.1.2024, ACLED 7.1.2022; ACLED 12.2.2021. [↑](#footnote-ref-10)
11. ACLED 5.1.2024. [↑](#footnote-ref-11)
12. ICG 21.3.2023, s. 5; ACLED 3.3.2023. [↑](#footnote-ref-12)
13. Mustaqbal Media 23.1.2025. Hiiraan Online 26.1.2025; Hiiraan Online 31.1.2025; Hiiraan Online 7.2.2025; Shabelle Media 31.1.2025; Shabelle Media 21.1.2025; Somali Magazine 1.2.2025. [↑](#footnote-ref-13)
14. Al-Shabaabin aiheuttamien turvallisuusvälikohtausten osuus vuoden 2024 Bulo Burton alueella raportoiduista välikohtauksista oli lähes puolet (49 %). (ACLED 28.2.2025.) [↑](#footnote-ref-14)
15. ACLED 28.2.2025. [↑](#footnote-ref-15)
16. Critical Threats 27.2.2025; ACLED 28.2.2025. Järjestön aiheuttamien välikohtausten suhteellinen osuus kaikista piirikunnan alueella raportoiduista turvallisuusvälikohtauksista laski kuitenkin kolmasosaan (33 %). (ACLED 28.2.2025.) [↑](#footnote-ref-16)
17. ACLED 28.2.2025; PolGeoNow 30.7.2024. [↑](#footnote-ref-17)
18. Critical Threats 27.2.2025. Katso järjestön operointialue Somalien keskisessä osassa helmikuussa 2025: <https://www.criticalthreats.org/analysis/africa-file-february-27-2025-saf-advances-west-toward-darfur-m23-and-drc-reset-as-pressure-grows-rwanda-issp-transnational-threat-al-shabaab-central-somalia-offensive>. [↑](#footnote-ref-18)
19. PolGeoNow 30.7.2024; Critical Threats 27.2.2025. [↑](#footnote-ref-19)
20. ACLED 28.2.2025. [↑](#footnote-ref-20)
21. ACLED 28.2.2025. [↑](#footnote-ref-21)
22. ACLED 28.2.2025. [↑](#footnote-ref-22)
23. ACLED 28.2.2025. [↑](#footnote-ref-23)
24. ”Violence against civilians”. (ACLED 28.2.2025.) [↑](#footnote-ref-24)
25. Lukumäärään sisältyy ACLED-tietokannassa koodinumerolla (inter code) 7 määritellyt tapahtumat ”räjähde- ja ilmaiskut”, jotka ovat kohdistuneet siviilikohteisiin. [↑](#footnote-ref-25)
26. ACLED 28.2.2025. [↑](#footnote-ref-26)
27. ACLED 28.2.2025. [↑](#footnote-ref-27)
28. ACLED 28.2.2025. [↑](#footnote-ref-28)
29. ACLED 28.2.2025. [↑](#footnote-ref-29)
30. ACLED 28.2.2025. [↑](#footnote-ref-30)
31. On kuitenkin syytä huomioida, että siviiliuhrien määrästä Somaliassa on vaikea saada luotettavaa tietoa (USDOS 22.4.2024; USDOS 20.3.2023; CIVIC 27.2.2024). Somalian kohdalla ei ole luotettavaa tai kattavaa lähdettä, joka raportoisi kuolonuhrien tai loukkaantuneiden määrästä (EUAA 2/2023, s. 12). Esimerkiksi Bulo Burton alueella vuoden 2025 aikana toteutettujen ilmaiskujen aiheuttamista henkilövahingoista ei ole tietoa (ACLED 28.2.2025). [↑](#footnote-ref-31)
32. ACLED 28.2.2025. [↑](#footnote-ref-32)
33. Garowe Online 1.9.2024. [↑](#footnote-ref-33)
34. ACLED 28.2.2025. [↑](#footnote-ref-34)
35. Shabelle Media 31.1.2025. [↑](#footnote-ref-35)
36. United Nations High Commissioner for Refugees. [↑](#footnote-ref-36)
37. UNHCR / PRMN 2024. [↑](#footnote-ref-37)
38. United Nations Office for the Coordination of Humanitarian Affairs. [↑](#footnote-ref-38)
39. UN OCHA 6.2.2025. [↑](#footnote-ref-39)
40. ACLED 28.2.2025. [↑](#footnote-ref-40)
41. EUAA 2/2023, s. 136; Logistics Cluster 28.4.2020. [↑](#footnote-ref-41)
42. EUAA 2/2023, s. 136. [↑](#footnote-ref-42)
43. Adaptation Fund 11.9.2024, s. 6. [↑](#footnote-ref-43)
44. Improvised explosive devices. [↑](#footnote-ref-44)
45. Horn Observer 6.10.2024; Adaptation Fund 11.9.2024, s. 6. [↑](#footnote-ref-45)
46. Global Protection Gluster 7/2024, s. 14. [↑](#footnote-ref-46)
47. Critical Threats 27.2.2025. [↑](#footnote-ref-47)
48. Somali Digest 1.3.2025; ACLED 28.2.2025. [↑](#footnote-ref-48)
49. Somali Guardian 2.3.2025. [↑](#footnote-ref-49)
50. Somali Dispatch 28.2.2025. [↑](#footnote-ref-50)
51. Somali Guardian 27.2.2025; Somali Guardian 2.3.2025. [↑](#footnote-ref-51)
52. Somali Dispatch 28.2.2025. [↑](#footnote-ref-52)
53. Somali Dispatch 28.2.2025. [↑](#footnote-ref-53)
54. Horn Observer 21.2.2025. [↑](#footnote-ref-54)
55. Somali Digest 1.3.2025. [↑](#footnote-ref-55)
56. Somali Digest 1.3.2025; Somali Guardian 1.3.2025; Somali Guardian 2.3.2025. [↑](#footnote-ref-56)
57. Adaptation Fund 11.9.2024, s. 6. [↑](#footnote-ref-57)
58. Adaptation Fund 11.9.2024, s. 6. [↑](#footnote-ref-58)
59. Horn Observer 6.10.2024. [↑](#footnote-ref-59)
60. Horn Observer 6.10.2024. [↑](#footnote-ref-60)